Брежнев Леонид ипхъу гъэфIэн
Иджы дыдэ илъэс 85-рэ ирикъуащ Брежневэ Галинэ къызэралъхурэ. КПСС-м и ЦК-м и Генеральнэ секретарым и пхъум иужь лъэхъэнэм куэд тратхыхьащ, пэжри пцIыри щызэхэшыпсыхьауэ. АрщхьэкIэ абы и псэукIам егъэщIылIа Iэджэ иджыри цIыхухэм ящIэркъым. Абыхэм дыщегъэгъуазэ тхакIуэ икIи тхыдэдж Богомолов Алексей.
ХэIущIыIу зимыщIу къикIухьырт
Кишинев университетым и филологие факультетым и студенткэ, илъэс 22-рэ зи ныбжь Галя дэкIуа иужь, хъыджэбз къилъхуащ. Ар и адэ-анэм къахуигъанэри (Леонид а зэманым КПСС-м и ЦК-м и секретару лажьэрт), ежьащ къэралымрэ дуней псомрэ зригъэлъагъуну. 60 гъэхэм щIидзэхукIэ къикIухьащ. Брежневыр СССР-м и Совет Нэхъыщхьэм и Президиумым и УнафэщI хъуакIэт. Ауэ къухьэпIэ журналистхэми ящIэртэкъым циркым и костюмернэ цIыхубз ныбжьыщIэр абы зэрипхъур.
Автомашинэ лъапIэр екъутэ
Ещанэу лIы дэкIуа иужь, Галинэ мурад ищIащ автомобиль зэригъэкIуэну хуит зыщI тхылъ зэригъэпэщыну, ауэ автомашинэ зэригъэкIуэну хунэсакъым. Абы и щхьэгъусэу щыта Чурбанов Юрий къызжиIэжащ Галинэ «Шевроле Монте-Карло» къызэрыхуащэхуар. Пэжу, ар и лIым и цIэкIэ ятхат. Галинэ а автомашинэр псынщIэу икъутащ, иужькIи руль иубыдыжакъым.
Куэдым ядэIэпыкъурт
— Леонид Ильич Высоцкэм пщIэ гуэри хуищIыртэкъым, — къызжиIэжащ Чурбановым. — Ауэ и уэрэдхэр диIэт. Дачэм щызэхуэса иужь, щIалэгъуалэр абыхэм едаIуэрт.
Брежневэ Галинэ Высоцкэм и уэрэдыр фIыуэ илъагъу, ар зыхэт спектаклхэм кIуэ къудейтэкъым, атIэ езы артистми дэIэпыкъурт. КГБ-м и ебгъуанэ къудамэм и офицеру щыта икIи илъэс куэдкIэ Брежневым и дачэхэм я коменданту лэжьа Сторонов Олег игу къегъэкIыж:
— Галинэ къызжиIэжащ чэфу машинэ зэрызэригъакIуэм къыхэкIыу яубыда Высоцкэр милицэм куэдрэ къызэрыIэщIигъэкIыжар. Ар апхуэдэу ядэIэпыкъуащ Любимов Юрий, попов Олег, Глазунов Илья, Сенкевич Юрий сыми.
И адэр псэуху шампанскэ фIэкIа ефакъым
Илъэс 15-м нэскIэ Брежневым и сурэттехыу щыта Мусаэльян Владимир къеIуэтэж:
— Брежневыр псэууэ Галя фадэм итхьэкъуауэ жаIэ. Ар уи фIэщ умыщI. Сэ мы сурэтыр 1982 гъэм тесхащ. Абы фэ тет фадэм итхьэкъуауэ? Зыщумыгъэгъупщэ а зэманым Галя илъэс 53-рэ хъууэ зэрыщытар…
Сторонов Олег щIегъуж: — Абы щыгъуэм Галинэ фадэ гуащIэ зыIуилъхьэу щытакъым. Шампанскэм фIигъэкIыртэкъым. Ар хуабжьу цIыху нэжэгужэт. Абы къыхэкIыу гуапэу къащыIущIэрт дэнэ щIыпIи. КъулыкъущIэшхуэхэм я бын адрейхэм къопсэлъэн дэнэ къэна, къоплъын къудей я щхьэ тралъхьэртэкъым. Мис апхуэдэу цIыху зэIухауэ зэрыщытаращ иужькIэ зэран къыхуэхъужари.
И щхьэгъусэу щытахэр
1951 гъэм къыщыщIэдзауэ 1962 гъэр къэсыху Галинэ дэпсэуащ циркым и артист Милаев Евгений (ар илъэси 9-кIэ нэхъыжьт). КъызэрепцIыжам къыхэкIыу Галинэ абы бгъэдэкIащ. Ауэ ар зэран артистым хуэхъуакъым и къулыкъукIэ дэкIуеин папщIэ: Милаевыр Вернадскэм и проспектым тет циркым и унафэщI, Социалист Лэжьыгъэм и ЛIыхъужь хъуащ.
Илъэс 33-рэ зи ныбжь Галинэ Сочэ къалэм щыдэкIуащ илъэс 18 фIэкIа мыхъуа нэщыпхъуэщI Кио Игорь. Махуэ зыбжанэ нэхъ дэмыкIыу Галинэ Москва яшэжащ, Кио паспортыр Iахащ. ИужькIэ къратыжащ нэчыхь иратхар имытыжу. А зэманым КГБ-м и унафэщIу щыта Семичастный Владимир къызэриIуэтэжамкIэ, штампыр химие IэмалкIэ трагъэкъэбзыкIащ. И адэр мыарэзы пэтми, Галинэрэ Киорэ иджыри илъэситI хуэдизкIэ зэIущIащ. КIэ щигъуэтар Брежнев Леонид КПСС-м и ЦК-м и Генеральнэ Секретару 1964 гъэм хаха иужькIэщ.
60 гъэхэм я зэхуэдитIым Галинэ егуэкIуащ Театр Иным и балетым и артист Лиепэ Марис. Ар иужьрейм дэIэпыкъуащ роль нэхъыщхьэхэр къылъагъэсын и лъэныкъуэкIэ, уеблэмэ, фэтэр зэпэщ кърыригъэтащ. Лиепэ къигъэгугъат ишэну. Ауэ тегушхуэжакъым. Арати, зэIэпыкIащ.
1971 гъэм и щIышылэм илъэс 41-рэ зи ныбжь Галинэ илъэс 34-рэ хъу, милицэм и подполковник Чурбанов Юрий зригъэцIыхуащ. Иужьрейм и фызыр иригъэкIыжри, Галинэ псэуэгъу ищIащ. Чурбановыр псынщIэу къулыкъукIэ дэкIуеящ — СССР-м къэрал кIуэцI IуэхухэмкIэ и министрым и япэ къуэдзэм нэсыху.
1976 гъэм илъэс 47-рэ зи ныбжь Галинэ дихьэхащ илъэс 30 зи ныбжь цыджан, «Ромэн» цыджан театрым и артист Буряце Борис. И щIасэлIым дэIэпыкъуащ: Буряце Театр Иным ягъэкIуащ, мыгувэуи фэтэр зэпэщ иратащ. 1980 гъэм Чурбановыр «хэлIыфIыхьри», Буряце илъэситхукIэ ягъэтIысащ зэрысондэджэрыр и щхьэусыгъуэу. Лъэхъуэщым къикIыжащ, арщхьэкIэ 1987 гъэм лIащ.
И иужьрей щхьэгъусэ Чурбановыр 1987 гъэм ягъэтIысащ, Iулъхьэ къыIихауэ ягъэкъуаншэри. Ар лъэхъуэщым ису 1992 гъэм Галинэ абы бгъэдэкIыжащ.
Чурбановыр яхэтакъым
Иужь илъэсхэр Галинэ щигъэкIуащ Москва и гъунэгъу Добрынихэ къуажэм дэт психикэ сымаджэщым. Ар фадэм «тетIысхьа» иужь и пхъум и арэзыныгъэкIэ абы щIагъэгъуэлъхьащ. 1998 гъэм мэкъуауэгъуэм и 30-м лIащ. Инсульт къеуауэ ятхащ.
Галинэ лIа иужь, сэ Чурбановым сеупщIащ хьэдэ щIэлъхьэм кIуэнрэ мыкIуэнрэ. «СыкIуэнукъым, — къызитыжащ жэуап, — сэ ар сцIыхуу зэрыщытам хуэдэу си нэгу къыщIэнэжыну сыхуейщ».
БОГОМОЛОВ Алексей. «Комсомольская правда»
